Oficiālais Vēstnesis L 007 , 11/01/2001 Lpp. 0029 - 0031



EEZ Apvienotās komitejas Lēmums Nr. 99/2000 (2000. gada 27. oktobris), ar ko groza EEZ līguma 30. protokolu par īpašiem noteikumiem sadarbības organizēšanai statistikas jomā EEZ APVIENOTĀ KOMITEJA, ņemot vērā Eiropas Ekonomikas zonas līgumu, kas grozīts ar protokolu, ar kuru pielāgo Eiropas Ekonomikas zonas līgumu (še turpmāk — "līgums"), un jo īpaši tā 98. pantu, tā kā: (1) līguma 30. protokols ir grozīts ar EEZ Apvienotās komitejas 1994. gada 8. februāra Lēmumu Nr. 4/94 [1]; (2) EEZ statistikas programma jāizstrādā, pamatojoties uz Kopienas statistikas programmu 1998. līdz 2002. gadam (Padomes Lēmums 1999/126/EK [2]), un tajā jāietver tie programmas elementi, kas vajadzīgi, lai raksturotu un uzraudzītu visus attiecīgos ekonomiskos, sociālos un vides aspektus Eiropas Ekonomikas zonā; (3) EEZ statistikas programmā jāņem vērā noteikumi, kas paredzēti Padomes Regulā (EK) Nr. 322/97 par Kopienas statistiku [3]; (4) tādēļ jāgroza līguma 30. protokols, lai šāda izvērsta sadarbība varētu sākties 1998. gada 1. janvārī, IR PIEŅĒMUSI ŠO LĒMUMU. 1. pants Līguma 30. protokolu groza, kā norādīts šā lēmuma 2. un 3. pantā. 2. pants Līguma 30. protokola 1. līdz 9. punktu aizstāj šādi. "1. Sadarbību statistikas jomā vada konference, kurā ir pārstāvji no līgumslēdzēju pušu valsts statistikas organizācijām, Eiropas Kopienu Statistikas biroja (Statistikas birojs) un EBTA valstu Statistikas padomnieka biroja (EBTA SPB), un tā izstrādā ar Kopienas programmām un procedūrām koordinētas statistiskās sadarbības programmas un procedūras un uzrauga to īstenošanu. Minētā konference un Statistikas programmu komiteja (SPK) šā protokola uzdevumu izpildi organizē apvienotās sanāksmēs kā SPK/EEZ konference atbilstīgi īpašam reglamentam, kas vēl jānosaka SPK/EEZ konferencē. 2. Kopienas statistikas programma 1998. līdz 2002. gadam, kā noteikts 7. punktā minētajā Padomes lēmumā, veido pamatu tiem EEZ statistikas pasākumiem, kam jāiekļaujas laikā no 1998. gada 1. janvāra līdz 2002. gada 31. decembrim. Visas galvenās jomas un statistikas tēmas Kopienas statistikas programmā 1998. līdz 2002. gadam uzskata par tādām, kas attiecas uz EEZ statistisko sadarbību, un tās ir pilnībā pieejamas EBTA valstīm, kuras vēlas tajās iesaistīties. No 1998. gada 1. janvāra katru gadu sagatavo īpašu EEZ ikgadējo statistikas programmu, kas iekļaujas ikgadējā darba programmā, kuru izstrādā Komisija saskaņā ar 7. punktā minēto Padomes lēmumu, un kas tiek gatavota līdztekus minētajai darba programmai. Visas EEZ ikgadējās statistikas programmas iesniedz izskatīšanai un apstiprināšanai SPK/EEZ konferencē. Tajās īpaši norāda, kuri ar programmas tēmām saistītie pasākumi attiecas uz EEZ un kuri ir prioritāri attiecībā uz sadarbību EEZ līmenī programmas izpildes laikā. 3. Attiecībā uz sadarbību, kas saistīta ar 2. punktā minētajām programmām un pasākumiem, jau šīs sadarbības sākumā EBTA valstis pilnībā, taču bez balsstiesībām piedalās to EK komiteju un citu organizāciju darbā, kas palīdz EK Komisijai minēto programmu un pasākumu vadīšanā vai izstrādāšanā. 4. Statistikas informāciju no EBTA valstīm nosūta Statistikas birojam glabāšanai, apstrādei un izplatīšanai. Tālab EBTA SPB cieši sadarbojas ar EBTA valstīm un Statistikas biroju, lai nodrošinātu to, ka datus no EBTA valstīm iesūta pienācīgā veidā un ka šos datus dažādajām lietotāju grupām izplata pa parastajiem izplatīšanas kanāliem kā daļu no EEZ statistikas. No EBTA valstīm saņemto statistikas datu apstrādi reglamentē 7. punktā minētā Padomes regula. 5. No 1998. gada 1. janvāra EBTA valstis, ievērojot līguma 82. panta 1. punkta a) apakšpunktu un līguma finanšu noteikumus, finansē 75 procentus no summas, kas norādīta Kopienas budžeta pozīcijā B5-6 0 0 "Statistiskās informācijas politika attiecībā uz ārpuskopienas valstīm". EBTA valstis sedz papildu izdevumus, kas Statistikas birojam radušies, glabājot, apstrādājot un izplatot minēto valstu datus saskaņā ar atbilstīgo saprašanās memorandu, kuru EBTA sekretariāts un Statistikas birojs noslēdzis attiecībā uz šajā punktā minēto EBTA ieguldījumu. EBTA valstis sniedz finansiālu ieguldījumu to Kopienas pieskaitāmo izmaksu segšanā, kas nav radušās, glabājot, izplatot vai apstrādājot datus saskaņā ar līguma 82. panta 1. punkta b) apakšpunktu. 6. Pēc EEZ Apvienotās komitejas lūguma un visos gadījumos 2000. un 2003. gadā SPK/EEZ konference, kas minēta 1. punktā, izvērtē EEZ statistikas pasākumu sistēmas piemērošanā gūtās sekmes. Minētā konference jo īpaši novērtē to, vai ir īstenoti laika posmam no 1998. gada 1. janvāra līdz 2002. gada 31. decembrim noteiktie mērķi, prioritātes un pasākumi, un iesniedz ziņojumu apstiprināšanai EEZ Apvienotajā komitejā. 7. Šis protokols attiecas uz šādiem Kopienas tiesību aktiem: - 397 R 0322: Padomes 1997. gada 17. februāra Regula (EK) Nr. 322/97 par Kopienas statistiku (OV L 52, 22.2.1997., 1. lpp.); - 399 D 0126: Padomes 1998. gada 22. decembra Lēmums 1999/126/EK par Kopienas statistikas programmu 1998. līdz 2002. gadam (OV L 42, 16.2.1999., 1. lpp.)." . 3. pants Svītro līguma 30. protokola pielikumu. 4. pants Līgumslēdzēju pušu saskaņotais komiteju saraksts, kas ietverts saskaņotajam protokolam pievienotajā 30. protokolā, kurš sastādīts sarunās par Eiropas Ekonomikas kopienas, Eiropas Ogļu un tērauda kopienas un šo kopienu dalībvalstu un EBTA valstu vienošanos par Eiropas Ekonomikas zonu, neierobežo EBTA valstu līdzdalību jebkurā citā EK komitejā vai organizācijā atbilstīgi 3. punktam 30. protokolā, kas grozīts ar šo lēmumu. 5. pants Šis lēmums stājas spēkā 2000. gada 28. oktobrī, ja EEZ Apvienotajai komitejai ir sniegti visi paziņojumi atbilstīgi līguma 103. panta 1. punktam [4]. To piemēro no 1998. gada 1. janvāra. 6. pants Šo lēmumu publicē Eiropas Kopienu Oficiālā Vēstneša EEZ pielikuma EEZ iedaļā. Briselē, 2000. gada 27. oktobrī EEZ Apvienotās komitejas vārdā — priekšsēdētājs G. S. Gunnarsson [1] OV L 85, 30.3.1994., 66. lpp. [2] OV L 42, 16.2.1999., 1. lpp. [3] OV L 52, 22.2.1997., 1. lpp. [4] Konstitucionālas prasības nav norādītas. --------------------------------------------------